ปล่อยกู้สยามอินดิก้า ข้อหาใหม่กรุงไทย
หมัดเด็ดในการอภิปรายไม่ไว้วางใจรัฐบาล ในนโยบายการรับจำนำข้าวนั้น มีชื่อของ &#8220;สยามอินดิก้า&#8221; บริษัทค้าข้าวที่อื้อฉาวเข้ามาเป็นตัวละครที่สำคัญ ที่ได้ลากความสัมพันธ์ของเจ้าของตัวจริงของบริษัทไปกับนายใหญ่อย่างไม่น่าแปลกใจ
29 พ.ย. 2555

หมัดเด็ดในการอภิปรายไม่ไว้วางใจรัฐบาล ในนโยบายการรับจำนำข้าวนั้น มีชื่อของ “สยามอินดิก้า” บริษัทค้าข้าวที่อื้อฉาวเข้ามาเป็นตัวละครที่สำคัญ ที่ได้ลากความสัมพันธ์ของเจ้าของตัวจริงของบริษัทไปกับนายใหญ่อย่างไม่น่าแปลกใจ
ในข้อเท็จจริงนั้นอาจไม่มีชื่อของสยามอินดิก้ากลับมาผงาดในวงการค้าข้าวอีก เพราะเพรซิเดนท์ อะกริ เทรดดิ้ง ซึ่งเป็นบริษัทแม่ของสยามอินดิก้าได้ตายไปจากวงการค้าข้าว เพราะเป็นหนี้ที่ไม่ก่อให้เกิดรายได้ (เอ็นพีแอล) ของธนาคาร 9 แห่ง วงเงินรวม 1.2 หมื่นล้านบาท โดยมี อภิชาติ จันทร์สกุลพร เป็นผู้ค้ำประกันส่วนตัว
ทั้ง 9 ธนาคารรุมฟ้องล้มละลายและแจ้งข้อหาฉ้อโกงกับเพรซิเดนท์ฯ เพราะมีการยักย้ายถ่ายเทข้าว ซึ่งเป็นหลักทรัพย์ค้ำประกัน หนีเจ้าหนี้ ซึ่งคดีนี้ได้กลายเป็นคดีพิเศษและไม่มีความคืบหน้าในการดำเนินคดี หรือตามจับอภิชาติมาดำเนินคดีแต่อย่างใด 
การที่เพรซิเดนท์ฯ กลายร่างมาเป็นสยามอินดิก้า ได้รับการต่อลมหายใจธุรกิจจากธนาคารกรุงไทย หากไม่มีเงินใหม่เข้ามาหมุนเวียน บริษัทนี้ไม่มีทางจะกลับมาซื้อขายข้าวกับรัฐบาลได้อีกอย่างแน่นอน
ผู้บริหารธนาคาร ถูกถามตลอดมาว่ามีใบสั่งทางการเมืองหรือไม่ ในการปล่อยกู้ให้กับบริษัทที่เป็นเอ็นพีแอล แต่ไปจดทะเบียนเปลี่ยนชื่อมาขอเงินกู้ใหม่
คำตอบที่ได้จาก อภิศักดิ์ ตันติวรวงศ์ อดีตกรรมการผู้จัดการธนาคารกรุงไทย ในช่วง 23 ปีก่อนก็คือ หากปล่อยเงินกู้ใหม่โอกาสที่ธนาคารจะได้เงินคืนมีสูงกว่าที่จะปล่อยให้ลูกหนี้ตายไปโดยที่เจ้าหนี้ไม่เหลืออะไรเลย
วิธีการที่บริษัท สยามอินดิก้า เสนอต่อธนาคารกรุงไทย คือ เข้ามายื่นเป็นผู้ขอรับชำระหนี้จากกองทรัพย์สินของลูกหนี้ (บริษัท เพรซิเดนท์ฯ ที่กำลังอยู่ในระหว่างกระบวนการฟ้องล้มละลาย) ปรากฏว่าบริษัท สยามอินดิก้า กับบริษัท สยามธัญรักษ์ ได้ใช้วิธีเข้าไปเสนอขอปรับโครงสร้างหนี้ของบริษัท เพรซิเดนท์ฯ ที่มีต่อธนาคารกรุงไทย ในวงเงินต้น 1,062,365,744.14 บาท ด้วยการเข้าไปซื้อหนี้ของบริษัท เพรซิเดนท์ฯ
พร้อมกันนั้นธนาคารกรุงไทยได้โอนสิทธิภายใต้สัญญา ค้ำประกันที่ธนาคารมีอยู่กับบริษัท เพรซิเดนท์ฯ ให้กับบริษัท สยามอินดิก้า และบริษัท สยามธัญรักษ์ โดยสัญญาซื้อหนี้ได้กระทำกันขึ้นในเดือน ส.ค. 2550
ทั้งนี้ สัญญาสินเชื่อประเภทต่างๆ มีทั้งสัญญาที่ธนาคารทำไว้กับบริษัท เพรซิเดนท์ฯ อาทิ สัญญารับชำระหนี้ค่าข้าวใน วงเงินสินเชื่อเพื่อการส่งออก (Packing Credit) สินเชื่อวงเงินซื้อขายเงินตราต่างประเทศล่วงหน้า (Forward Contract) สินเชื่อหนังสือค้ำประกัน (Counter Guarantee) สินเชื่อการซื้อ/ซื้อลดตั๋วสินค้าออกภายใต้เลตเตอร์ออฟเครดิต และยังมีสัญญาค้ำประกันที่ธนาคารกรุงไทยทำไว้กับอภิชาติอีกด้วย
ต่อมาบริษัท สยามอินดิก้า ก็ได้ยื่นขอสินเชื่อจากธนาคารกรุงไทยในวงเงิน 1,050 ล้านบาท ในวงเงินกู้ประจำ Term Loan โดยมีหลักประกันเป็นที่ดินหลายแปลงใน อ.ป่าโมก กับ อ.บางมูลนากเครื่องจักร จำนำใบหุ้นสามัญบริษัท สยามอินดิก้า มีกำหนดชำระหนี้ให้เสร็จสิ้นภายในเวลา 11 ปี 2 เดือน โดยสัญญาฉบับนี้ทำกันในเดือน พ.ค. 2551
พร้อมกับทำหนังสือยืนยันและรับรองกับธนาคารกรุงไทย ว่า บริษัท สยามอินดิก้า ไม่ได้เข้าทำสัญญาซื้อขายหนี้กับธนาคารแทนหรือในนามของบริษัท เพรซิเดนท์ฯ และบริษัทจะไม่ขายหรือโอนหนี้ที่ซื้อไปจากธนาคารภายใต้สัญญาซื้อขายหนี้ให้กับบริษัท เพรซิเดนท์ฯ หรือบุคคลที่ถือได้ว่าเป็นกลุ่มเดียวกันกับบริษัท เพรซิเดนท์ฯ
การฟื้นตัวของสยามอินดิก้ากับความสัมพันธ์ที่มีกับนายใหญ่และพรรคเพื่อไทย ขณะนี้ถูกตั้งคำถามมากมายเรื่องความควรหรือไม่ควรของธนาคารที่เข้าไปช่วยลูกหนี้ที่เจ้าหนี้กล่าวหาว่ามีพฤติกรรมฉ้อโกงเจ้าหนี้ และหากลูกหนี้ไม่มีความสัมพันธ์กับการเมืองธนาคารจะช่วยหรือไม่ กลายเป็นประเด็นร้อนขึ้นมาอีกครั้งที่สะเทือนมาตรฐานการให้สินเชื่อของธนาคารกรุงไทย